SKRIFTLIG FORESPØRGSEL E-3053/02

af Bart Staes (Verts/ALE) til Kommissionen

(24. oktober 2002)

Om: Skovplantning i Den Demokratiske Republik Congo

I meddelelsen Skove og udvikling: EF's politik(1), anfører Kommissionen, at Det Europæiske Fællesskab i en vis udstrækning føler sig ansvarlig for bæredygtig forvaltning af rigdommene i Jordens skove. Kommissionen anfører bl.a.: Med udgangspunkt i EU's generelle udviklingsmål () Kan følgende specifikke mål identificeres: (i) reducere den ukontrollerede rydning og ødelæggelse af skov; (i) øge det skovareal, der er genstand for en bæredygtig skovforvaltning; () (iv) opretholde genressourcerne () og biodiversiteten; (v) skabe institutionelle rammer, der er i stand til at forlige modstridende fordringer på skovene ().

i svaret på forespørgsel E-3498/01(2) anfører Kommissionen, at en virksomhed i Zimbabwe har erhvervet verdens mest omfattende tilladelse til skovfældning, og at dette udgør en hindring for ophør af den militære intervention.

I svaret på forespørgsel E-0930/02(3) anfører Kommissionen, at den er af den opfattelse, at hvis der ikke foreligger nogen forsvarlig national skovbrugspolitik, bør der vedtages en plan for bæredygtig forvaltning, hvis gennemførelse kan garantere, at de congolesiske træfældningskoncessioner er bæredygtige, og at skaderne på miljøet begrænses. Svaret omtaler desuden en slutrapport fra et seksmands ekspertpanel om ulovlig udnyttelse af naturressourcer i DRC.

Er Kommissionen ikke enig i, at tildeling af en sådan fældningstilladelse er i modstrid med de holdninger, den giver udtryk for i meddelelsen om skove og udvikling?

Hvad sker der med provenuet fra salg af tropisk hårdt træ, som ifølge svaret på forespørgsel E-0930/02 kan være ganske betragteligt?

Har Kommissionen, som det anføres i meddelelsen om skove og udvikling, og som de to svar på forespørgsler giver udtryk for, nu truffet foranstaltninger til at sikre, at der gennemføres bæredygtig forvaltning af skovene i DRC. I bekræftende fald bedes oplyst hvilke. Og i benægtende fald: hvorfor ikke?

Er Kommissionen nu bekendt med interimsrapporten fra det seksmands ekspertpanel? Hvordan ser Kommissionen på resultaterne af undersøgelserne?

(1) KOM(1999) 554.

(2) EFT C 229 E af 26.9.2002, s. 27.

(3) EUT C 161 E af 10.7.2003, s. 6.

Svar afgivet på Kommissionens vegne af Poul Nielson

(25. november 2002)

Kommissionen er meget bekymret over tildelingen af en koncession på 33 millioner ha skov i Den Demokratiske Republik Congo (DRC) til et selskab med forbindelser til Zimbabwes regerende parti og militær. Forskellige hæres og militsers udplyndring af naturressourcerne har bidraget til at forlænge krigen i DRC. Misbruget af naturressourcerne i DRC er i strid med principperne om god regeringsførelse, respekt for menneskerettighederne og retsstaten som omhandlet i Cotonou-partnerskabsaftalen, som danner grundlag for Unionens partnerskab med landene i Afrika, Vestindien og Stillehavet. Misbrug af tømmerressourcerne er også i strid med den politik, der redegøres for i Kommissionens meddelelse om skove og udvikling(1).

Rapporten fra De Forenede Nationer (FN) om den ulovlige udnyttelse af naturressourcerne og andre former for rigdomme i Den Demokratiske Republik Congo noterer en forbindelse mellem indtægter af minedrift og anskaffelse af militært materiel. Det er sandsynligt, at tømmerindtægterne anvendes til et lignende formål, både i DRC og i andre lande, der profiterer af udplyndringen af DRC's skove. Hvidvaskning af penge er nært forbundet med kriminelle foretagender, der opererer i DRC, og dette komplicerer processen med opsporing af indtægter fra salg af ulovlig ressourceudnyttelse, herunder hårdt tropisk træ.

De Forenede Nationers ekspertpanel anbefaler, at medlemsstaterne aktivt støtter tværstatslige og ikke-statslige organisationers bestræbelser på internationalt og på regionalt plan på at bringe den ulovlige hugst til ophør.

Kommissionen bevilger en betydelig finansiel bistand til et sådant initiativ, nemlig Africa Ministerial Process for Forest Law Enforcement and Governance (AFLEG). AFLEG-initiativet sigter mod at tilvejebringe et tilsagn på højt politisk plan i Afrika om at ville tackle problemet med ulovlig hugst. Der vil i denne sammenhæng også blive set nærmere på konflikt-tømmer, som anvendes til at finansiere undertrykkelse og væbnet oprør i DRC og flere andre afrikanske lande. Der er også supplerende foranstaltninger under forberedelse til at lukke de europæiske markeder for ulovligt fældet tømmer.

Kommissionens bistand til DRC er blevet afbrudt på grund af den væbnede konflikt. Efterhånden som situationen nu bedrer sig, vil samarbejdet blive genoptaget.

Via 8. Europæiske Udviklingsfond (EUF) bevilges der bistand til at styrke institutioner og opbygge kapaciteten i Miljø- og Skovministeriet og Institut Congolais de Conservation de la Nature (ICCN). Der vil kunne bevilges yderligere støtte til bæredygtig forvaltning af skove ved programmeringen af 9. EUF. Der kan eventuelt også stilles regionale midler til rådighed til dette formål.

Kommissionen har gennemgået slutrapporten fra FN's femmands ekspertpanel. Den giver i høj grad en bedre forståelse af den væbnede konflikt i DRC. Kommissionen vil nu nøje behandle panelets anbefalinger og tage stilling til, hvordan man bedst kan støtte bestræbelserne på af bringe udplyndringen af naturressourcerne i DRC til ophør og genskabe freden i Congo-bækkenet.

(1) KOM(1999) 554 endelig udg.